MEDDELELSE FRA KOMMISSIONEN

Retningslinjer for afslutning af operationelle programmer vedtaget med henblik på bistand fra Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og programmer for grænseoverskridende samarbejde under instrumentet til førtiltrædelsesbistand (IPA II) (2014-2020)

(2022/C 474/01)

Denne meddelelse fra Kommissionen erstatter den meddelelse fra Kommissionen, der tidligere blev offentliggjort i Den Europæiske Unions Tidende C 417 af 14. oktober 2021.

I betragtning af betydningen af en rettidig og effektiv afslutning af de operationelle programmer, der er godkendt til bistand fra Den Europæiske Fond for Regionaludvikling (herunder samarbejdsprogrammerne under målet om europæisk territorialt samarbejde), Den Europæiske Socialfond, Samhørighedsfonden og Den Europæiske Hav- og Fiskerifond for programmeringsperioden fra den 1. januar 2014 til den 31. december 2020, herunder dem, der modtager midler fra REACT-EU, er det nødvendigt at give passende vejledning om afslutningen af disse programmer i overensstemmelse med Europa-Parlamentets og Rådets forordning (EU) nr. 1303/2013 (1) og de almengyldige retsakter, der er vedtaget på grundlag heraf.

Disse retningslinjer omfatter også grænseoverskridende samarbejdsprogrammer under instrumentet til førtiltrædelsesbistand (IPA II). IPA-gennemførelsesforordningen henviser generelt til forordningen om fælles bestemmelser eller specifikt til visse bestemmelser heri. Disse retningslinjer finder derfor også anvendelse på grænseoverskridende IPA II-samarbejdsprogrammer, medmindre andet er angivet.

I lyset af erfaringerne med at afslutte programmeringsperioderne 2000-2006 og 2007-2013 foreslås der i retningslinjerne forenklede procedurer, der tager sigte på at bygge videre på den bedste praksis, der blev konstateret ved afslutningen af disse foregående perioder.

Retningslinjerne tager hensyn til covid-19-krisen i 2020 og 2021, der var uden fortilfælde, og Den Russiske Føderations militære aggression mod Ukraine den 24. februar 2022 samt den dermed forbundne indvirkning på programgennemførelsen.

Formålet med retningslinjerne er at lette afslutningsprocessen ved at fastlægge den metodiske ramme, inden for hvilken afslutningen bør finde sted med henblik på den finansielle afregning af Unionens uindfriede budgetforpligtelser gennem betaling af saldoen til medlemsstaten i forbindelse med et program og/eller frigørelse eller inddrivelse af beløb, som Kommissionen uretmæssigt har udbetalt til medlemsstaten.

Med ordningen med årlig gennemgang og godkendelse af regnskaber er der indført en betydelig forenkling af afslutningsproceduren. Den endelige afslutning af programmet bør derfor kun baseres på dokumenterne vedrørende det sidste regnskabsår og den endelige gennemførelsesrapport eller den sidste årlige gennemførelsesrapport.

ANSVARSFRASKRIVELSE: Dette er et arbejdsdokument udarbejdet af Kommissionens tjenestegrene. På grundlag af gældende EU-ret giver det teknisk vejledning til kolleger og organer, der er involveret i lukningen af Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond. Denne vejledning berører ikke Domstolens og Rettens fortolkninger.

Indhold

1. GENERAL PRINCIPLES 4

2. POSSIBILITY OF EARLY CLOSURE 4

3. PREPARATION FOR CLOSURE 5

3.1. Amendment of programmes 5

3.2. Submission/ notification and amendment of major projects 5

4. FINANCIAL MANAGEMENT 6

4.1. Decommitment 6

4.2. Clearance of the initial and annual pre-financing 6

4.3. Calculation of the final balance 6

4.4. Overbooking 7

5. INDICATORS AND PERFORMANCE FRAMEWORK AT CLOSURE 8

5.1. Reporting output indicators achievement values 9

5.2. Implications of the performance framework for closure 9

6. PHASING OF CERTAIN OPERATIONS OVER TWO PROGRAMMING PERIODS 10

7. NON-FUNCTIONING OPERATIONS 12

8. OPERATIONS AFFECTED BY ONGOING NATIONAL INVESTIGATIONS OR SUSPENDED BY A LEGAL PROCEEDING OR BY AN ADMINISTRATIVE APPEAL HAVING SUSPENSORY EFFECT 13

9. EXPENDITURE AFFECTED BY ONGOING OLAF INVESTIGATIONS, OLAF REPORTS OR AUDITS OF THE COMMISSION OR THE EUROPEAN COURT OF AUDITORS 14

10. IRREGULARITIES 14

10.1. Treatment of irregularities in the final accounting year 14

10.2. Amounts to be recovered and irrecoverable amounts 14

10.3. Risk of irregularities leading to additional verifications by the programme authorities of expenditure already declared to the Commission 15

10.4. Amounts recovered after closure 15

11. SUBMISSION OF CLOSURE DOCUMENTS 16

11.1. Deadline for submission of closure documents 16

11.2. Modification of the closure documents after the deadline for their submission 16

11.3. Availability of documents 16

12. CONTENT OF CLOSURE DOCUMENTS 17

12.1. Final implementation report 17

12.1.1. Reporting on major projects 18

12.1.2. Acceptance and deadlines 18

12.2. Accounts 18

12.2.1. Examination and acceptance 18

12.3. Management declaration and annual summary 19

12.4. Audit opinion and control report 19

12.4.1. Financial instruments 19

12.4.2. Reliability of data 20

12.4.3. Public expenditure paid to beneficiaries 20

13. PAYMENT OF THE FINAL BALANCE 20

14. LEGALITY AND REGULARITY ISSUES 20

ANNEX I 21

ANNEX II 22

ANNEX III 23

ANNEX IV 24

1. GENERELLE PRINCIPPER

Operationelle programmer under Den Europæiske Fond for Regionaludvikling (»EFRU«) (2) (herunder samarbejdsprogrammer under målet om europæisk territorialt samarbejde) (3), Den Europæiske Socialfond (»ESF«) (4), Samhørighedsfonden (5) (i det følgende benævnt »fondene«) og Den Europæiske Hav- og Fiskerifond (»EHFF«) (6), der gennemføres i overensstemmelse med forordningen om fælles bestemmelser for programmeringsperioden 2014-2020 (7), samt grænseoverskridende samarbejdsprogrammer under instrumentet til førtiltrædelsesbistand (IPA II), der er baseret på Europa-Parlamentets og Rådets forordning (EU) nr. 231/2014 (8) og gennemføres i overensstemmelse med Kommissionens IPA II-gennemførelsesforordning (EU) nr. 447/2014 (9), afsluttes i overensstemmelse med nærværende retningslinjer.

Afslutningen af sådanne programmer indebærer finansiel afregning af Unionens uindfriede budgetforpligtelser gennem betaling af saldoen til medlemsstaten (10) (11) i forbindelse med et program og/eller frigørelse eller inddrivelse af beløb, som Kommissionen uretmæssigt har udbetalt til medlemsstaten. Afslutningen af programmer berører ikke Kommissionens beføjelse til at pålægge finansielle korrektioner i henhold til de relevante bestemmelser i forordningen om fælles bestemmelser.

2. MULIGHED FOR TIDLIG AFSLUTNING

Medlemsstaterne kan anmode om en tidlig afslutning, forudsat at de har gennemført alle aktiviteter i forbindelse med gennemførelsen af programmet. Med henblik herpå bør et tidligere regnskabsår end det regnskabsår, der går fra den 1. juli 2023 til den 30. juni 2024, betragtes som programmets sidste regnskabsår. Hvis Kommissionen accepterer en sådan anmodning, skal medlemsstaten indsende afslutningsdokumenterne i artikel 141 i forordningen om fælles bestemmelser (»afslutningsdokumenterne«) (12) senest den 15. februar i det år, der følger efter det pågældende regnskabsår. Tidlig afslutning bør følge alle de regler, der er fastsat for afslutning.

3. FORBEREDENDE ARBEJDE TIL AFSLUTNING

3.1. Ændring af programmer

For at sikre en korrekt gennemførelse af programmerne og en rettidig forberedelse af afslutningen bør medlemsstaterne senest den 30. september 2023 indgive anmodninger om programændringer (13), herunder ændringer af finansieringsplaner med henblik på overførsel af midler mellem prioritetsakserne i samme program under samme regionskategori og samme fond. Dette vil gøre det muligt at træffe afgørelser inden sidste frist for støtteberettigelse, dvs. den 31. december 2023. Medlemsstaterne bør indberette reviderede finansielle opstillinger til Kommissionen for ikkevæsentlige overførsler i overensstemmelse med artikel 30, stk. 5 og 6, i forordningen om fælles bestemmelser (14) og for ændringer vedrørende medfinansieringssatsen i overensstemmelse med artikel 30, stk. 7, i forordningen om fælles bestemmelser (15) inden sidste frist for støtteberettigelse, dvs. den 31. december 2023.

Grænseoverskridende samarbejdsprogrammer under IPA II ændres i overensstemmelse med artikel 31, stk. 5, i IPA II-gennemførelsesforordningen. Programændringer, der kræver en formel kommissionsafgørelse, bør forelægges senest den 30. september 2023. Med hensyn til overførsler mellem prioriteter finder artikel 31, stk. 5a, i IPA II-gennemførelsesforordningen anvendelse. Sådanne overførsler bør anmeldes senest den 31. december 2023.

Overførsler af REACT-EU-midler som omhandlet i artikel 92a i forordningen om fælles bestemmelser (16) mellem EFRU og ESF i henhold til artikel 92b, stk. 5, tiende afsnit, i forordningen om fælles bestemmelser (17) kan kun finde anvendelse på det igangværende år eller de kommende år i finansieringsplanen. Eventuelle anmodninger om ændring af finansieringsplanerne, der berører de midler, der er til rådighed til programmering for 2021 og 2022, og som indebærer en overførsel mellem EFRU og ESF, bør indgives senest den 15. november i det pågældende år for at give tilstrækkelig tid til, at afgørelserne kan vedtages inden den 31. december. De årlige budgetforpligtelser for et givet år kan ikke ændres efter den 31. december det pågældende år.

3.2. Indgivelse af/underretning om og ændring af store projekter (18)

Da store projekter omfatter betydelige beløb fra fondene og derfor er vigtige for programmernes samlede resultater, bør medlemsstaterne indgive en anmodning eller en underretning om godkendelse eller ændring af store projekter senest den 30. september 2023. Dette vil gøre det muligt at vedtage afgørelserne inden sidste frist for støtteberettigelse, dvs. den 31. december 2023.

Indgivelse af og underretning om store projekter skal følge procedurerne i artikel 102 og 103 i forordningen om fælles bestemmelser og oplysningskravene i artikel 101 i forordningen om fælles bestemmelser, i Kommissionens gennemførelsesforordning (EU) 2015/207 (19) og i Kommissionens gennemførelsesforordning (EU) nr. 1011/2014 (20).

Anmodningerne om ændring af store projekter skal følge samme procedure som den oprindelige underretning eller indgivelse til Kommissionen (henholdsvis artikel 102, stk. 1, eller artikel 102, stk. 2, i forordningen om fælles bestemmelser). Ændringer af store projekter omfatter anmodninger om faseopdeling, ændringer af store projekter, der endnu ikke er afsluttet i programmeringsperioden 2014-2020, og aflysning af store projekter.

4. FINANSIEL FORVALTNING

4.1. Frigørelse

Uudnyttede forpligtelser vedrørende programmeringsperiodens sidste år vil blive frigjort ved afslutningen (21). Den del af forpligtelserne, der stadig er åben den 31. december 2023, frigøres, hvis nogle af afslutningsdokumenterne ikke er blevet forelagt Kommissionen senest den 15. februar 2025 eller den 1. marts 2025, hvis Kommissionen forlænger den (22).

I henhold til artikel 92b, stk. 8, andet afsnit, i forordningen om fælles bestemmelser (23) skal de programmer, som medlemsstaterne tildeler REACT-EU-midler til, dække perioden indtil den 31. december 2022, med forbehold af stk. 4 i nævnte artikel. Uudnyttede forpligtelser vedrørende REACT-EU-midler vil også blive frigjort i forbindelse med afslutningen af programmerne (24).

4.2. Udligning af den første og den årlige forfinansiering

Kommissionen vil udligne den første forfinansiering, der er udbetalt til medlemsstaterne, senest når et program afsluttes (25). Dette gælder også for supplerende forfinansiering, der udbetales fra REACT-EU-midlerne (26).

Beløb, der er udbetalt som første forfinansiering, kan kun udlignes med hensyn til anmeldte støtteberettigede udgifter. Udligningen af den første forfinansiering kan dog påbegyndes, så snart programmet gennem betalinger modtager det maksimale bidrag fra fondene, som er fastsat i Kommissionens afgørelse om godkendelse af programmet. I så fald vil de støtteberettigede udgifter, der er medtaget i regnskaberne, blive anvendt af Kommissionen efter beregning af det beløb, der har udgiftsvirkning for fondene og EHFF, til først at afvikle den årlige forfinansiering, og Kommissionen vil derefter afslutte den første forfinansiering. Udligningen vil ske pr. program, fond og regionskategori efter godkendelse af regnskaberne.

Beløb, som Kommissionen ikke har inddrevet i 2020 i forbindelse med de regnskaber, der blev indsendt i 2020, vil blive udlignet eller inddrevet ved afslutningen (27). Sådanne beløb vil blive taget i betragtning ved beregningen af den endelige saldo for programmet.

4.3. Beregning af den endelige saldo

For det sidste regnskabsår vil Kommissionen ligesom for ethvert andet regnskabsår refundere 90 % af det beløb, som medlemsstaten har anmodet om, ved at anvende medfinansieringssatsen for hver prioritet på de støtteberettigede udgifter for den prioritet, der er medtaget i anmodningerne om mellemliggende betalinger, forudsat at der er disponible forpligtelser i programmet, og forudsat at der er disponible midler til rådighed.

Kommissionen fastsætter det beløb, der har udgiftsvirkning for fondene og EHFF for det sidste regnskabsår i overensstemmelse med artikel 139 i forordningen om fælles bestemmelser. Artikel 139, stk. 6, i forordningen om fælles bestemmelser fastsætter, at Kommissionen på grundlag af godkendte regnskaber beregner beløbet med udgiftsvirkning for fondene og EHFF for regnskabsåret, i betragtning af både beløbene i regnskaberne og de samlede betalinger foretaget af Kommissionen i løbet af regnskabsåret.

Efter beregningen af det beløb, der har udgiftsvirkning for fondene og EHFF, afslutter Kommissionen den årlige og/eller første forfinansiering. I overensstemmelse med artikel 139, stk. 7, andet afsnit, i forordningen om fælles bestemmelser (28) vil beløb, der kan inddrives, men som Kommissionen ikke har inddrevet for de regnskaber, der blev indsendt i 2020, blive udlignet eller inddrevet ved afslutningen.

I overensstemmelse med artikel 130, stk. 3, i forordningen om fælles bestemmelser (29) må bidraget fra fondene eller EHFF via betalinger af den endelige saldo ikke overstige:

— for hver prioritet pr. fond og pr. regionskategori — fondenes eller EHFF's bidrag som fastsat i Kommissionens afgørelse om godkendelse af programmet med mere end 15 %

— på programniveau — de anmeldte støtteberettigede offentlige udgifter eller — bidraget fra hver fond og regionskategori til hvert program som fastsat i Kommissionens afgørelse om godkendelse af programmet, afhængig af hvad der er lavest.

REACT-EU-midlerne udgør eksterne formålsbestemte indtægter, som i overensstemmelse med artikel 21, stk. 1, i forordning (EU, Euratom) 2018/1046 (30) skal anvendes til at finansiere specifikke udgiftsposter. REACT-EU-midlerne indregnes i specifikke budgetposter adskilt fra de budgetposter for EFRU og ESF, der ikke er REACT-EU. Det er derfor ikke muligt at anvende fleksibiliteten på 15 % mellem dem, da dette ville indebære en ændring af den budgetmæssige forpligtelse efter det år, hvor den blev indgået. Som følge heraf vil fleksibiliteten på 15 % i forbindelse med REACT-EU kun finde anvendelse mellem den samme fonds REACT-EU-prioriteter inden for samme program, f.eks. mellem to EFRU-prioriteter under REACT-EU.

Det beløb, der skal betales/inddrives, og som beregnes i overensstemmelse med ovennævnte regler, udgør den endelige saldo for programmet.

Bilag IV til disse retningslinjer indeholder et eksempel på anvendelsen af fleksibiliteten på 15 % og loftet for de offentlige udgifter i forbindelse med beregningen af den endelige saldo for et program.

4.4. Overbogføring

Overbogføring er medlemsstaternes praksis med at anmelde støtteberettigede udgifter til Kommissionen ud over den maksimale støtte fra fondene, der er fastsat i Kommissionens afgørelse om godkendelse af programmet.

Da betalingsanmodninger kun er kumulative inden for et givet regnskabsår, vil udgifter, der er anmeldt til Kommissionen ud over det maksimale fondsbidrag, der er fastsat i Kommissionens afgørelse om godkendelse af programmet inden det sidste regnskabsår, ikke blive fremført til det følgende regnskabsår, hvis en prioritet når op på det maksimale fondsbidrag, der er fastsat i Kommissionens afgørelse om godkendelse af programmet.

Attesteringsmyndighederne kan derfor beslutte, at beløb, der er opført i deres regnskabssystem i et regnskabsår, anmeldes til Kommissionen i et efterfølgende regnskabsår eller endog i det sidste regnskabsår med henblik på afslutningen.

Under hensyntagen til ovenstående og hvis medlemsstaterne ønsker at have overbogførte disponible udgifter til rådighed i det sidste regnskabsår, kan de undlade at anmelde overbogførte udgifter til Kommissionen i et hvilket som helst regnskabsår før det sidste regnskabsår og anvende disse udgifter under hensyntagen til programmets behov. Medlemsstaterne kan kun overveje at anmelde overbogførte udgifter i det sidste regnskabsår, medmindre:

— de skal anmelde det i et tidligere regnskabsår for at erstatte konstaterede uregelmæssige beløb (inden for rammerne af fondene eller EHFF's bidrag til prioriteten), eller

— de ændrer programmets finansieringsplan med henblik på at øge fondene eller EHFF-bidraget til den overbogførte prioritet i overensstemmelse med de regler, der gælder for programændringerne.

Hvis der ikke er behov for overbogførte udgifter inden det sidste regnskabsår, anmelder medlemsstaterne kun sådanne udgifter til Kommissionen, herunder udgifter, der er afholdt og betalt af støttemodtagere i de foregående regnskabsår, i det sidste regnskabsår (eller på et tidligere tidspunkt, hvis en medlemsstat vælger en tidlig afslutning). Overbogførte udgifter, der er anmeldt til Kommissionen i det sidste regnskabsår, vil ved og efter afslutningen blive betragtet som erstatning for uregelmæssige beløb (anmeldt i et hvilket som helst regnskabsår, herunder det sidste regnskabsår) og for fleksibiliteten på 15 %, jf. artikel 130, stk. 3, i forordningen om fælles bestemmelser (31). Med forbehold af artikel 145, stk. 7, i forordningen om fælles bestemmelser (32) kan medlemsstaterne erstatte uregelmæssige beløb, som opdages efter fremlæggelsen af regnskaberne for det sidste regnskabsår/efter afslutningen, ved hjælp af overbogførte udgifter.

5. INDIKATORER OG RESULTATRAMME VED AFSLUTNINGEN

Ved afslutningen af EHFF skal data for indikatorer indberettes i den sidste årlige gennemførelsesrapport for programmet ved hjælp af tabellerne 1, 2 og 3 i bilaget til Kommissionens gennemførelsesforordning (EU) nr.1362/2014 (33).

Ved afslutningen for EFRU, ESF og Samhørighedsfonden skal data for output- og resultatindikatorer indberettes i den endelige gennemførelsesrapport for programmet ved hjælp af tabellerne 1, 2, 3 og 4 i bilag V (34) til Kommissionens gennemførelsesforordning (EU) 2015/207. I kolonnen »Bemærkninger« bør medlemsstaterne forklare (om nødvendigt) grænseværdierne for 2023, navnlig i tilfælde, hvor de afviger væsentligt fra de fastsatte mål (dvs. en afvigelse på mere end 20 %). Data for de indikatorer, der er udvalgt til resultatrammen, skal indberettes i tabel 5 i bilag V (35) til Kommissionens gennemførelsesforordning (EU) 2015/207.

Medlemsstaterne skal i den endelige gennemførelsesrapport medtage følgende oplysninger om indikatorer:

— kumulativ (årlig for ESF): værdier for output- og resultatindikatorer til og med år 2023. For så vidt angår outputindikatorer for EFRU og Samhørighedsfonden og ESF's output- og resultatindikatorer vil værdierne vedrøre operationer, der medfinansieres af programmet

— eventuelle problemer, der påvirker programmets resultater, herunder opfyldelsen af målene

— (for EFRU og Samhørighedsfonden) 2023-værdierne for programmernes resultatindikatorer, enten taget fra statistikker eller fra informationskilder, der er specifikke for prioriteten (f.eks. undersøgelser), på bestemte tidspunkter. Disse værdier skal omfatte bidraget fra programmet og bidraget fra andre faktorer. De vedrører alle potentielle støttemodtagere (samme analyseenhed som for definitionen af referencescenariet).

Det henstilles til medlemsstaterne, at de ikke reviderer målene efter 2022, undtagen i tilfælde, hvor revisionen skyldes ændringer i tildelingerne til en given prioritet eller faseopdeling af visse operationer. Opfyldelsen af målene vil blive vurderet af Kommissionen under hensyntagen til oplysningerne i den endelige gennemførelsesrapport om programmet, herunder elementer og faktorer, der i alvorlig grad kan have påvirket opfyldelsen af de fastsatte mål.

5.1. Rapportering af resultatværdier for outputindikatorer

Resultatværdier for outputindikatorer, der er rapporteret i den endelige gennemførelsesrapport eller i den seneste årlige gennemførelsesrapport for EHFF for et program, bør henvise til, hvad der er leveret af de operationer, der støttes under programmet. Selv om resultatværdierne for indikatoren bør svare til situationen pr. 31. december 2023, kan output leveret af de medfinansierede operationer indtil datoen for forelæggelse af den endelige gennemførelsesrapport eller den sidste årlige gennemførelsesrapport for EHFF for programmet i praksis rapporteres i disse dokumenter. Programrevisionsmyndighederne bør drage konklusioner om pålideligheden af resultatdataene i den årlige kontrolrapport for det sidste regnskabsår.

For faseopdelte operationer (se afsnit 6 i disse retningslinjer) kan der kun indberettes output, der faktisk er leveret i den fase, der indgår i programmeringsperioden 2014-2020, i den endelige gennemførelsesrapport for programmet. Andre output (sammen med de dertil knyttede udgifter) skal indberettes under programmeringsperioden 2021-2027.

For ikkefunktionsdygtige operationer (se afsnit 7 i disse retningslinjer) bør der kun indberettes output, der faktisk er leveret på grundlag af de udgifter, der er anmeldt under programmet, i den endelige gennemførelsesrapport for programmet. I visse tilfælde vil dette betyde, at der indberettes nul output. Output fra ikkefunktionsdygtige operationer vil blive vurderet efter den 15. februar 2027, som er medlemsstaternes frist for fysisk at afslutte eller gennemføre sådanne operationer og sikre, at de bidrager til målene for de relevante prioriteter.

5.2. Resultatrammens konsekvenser for afslutningen

Kommissionen vil vurdere opfyldelsen af målværdierne for indikatorer i resultatrammen på grundlag af de værdier, der er rapporteret i den endelige gennemførelsesrapport eller den seneste årlige gennemførelsesrapport for EHFF for programmet.

Medlemsstaterne kan foreslå en revision af målene gennem en programændring i behørigt begrundede tilfælde, såsom en væsentlig ændring i de økonomiske, miljømæssige og arbejdsmarkedsmæssige forhold, og når revisionen er en følge af ændringer i tildelingerne til en given prioritet (36). Medlemsstaterne kan foreslå en revision af målene gennem en programændring i tilfælde af faseinddeling af visse operationer i overensstemmelse med afsnit 6 i disse retningslinjer.

En alvorlig manglende opnåelse af målene, der kun vedrører finansielle indikatorer, outputindikatorer og centrale gennemførelsestrin, kan give anledning til finansielle korrektioner, hvis betingelserne i artikel 22, stk. 7, i forordningen om fælles bestemmelser er opfyldt (37). En alvorlig fejl vurderes i henhold til kriterierne i artikel 6, stk. 3 og 4, i Kommissionens gennemførelsesforordning(EU) nr. 215/2014 (38).

Hvis en programmyndighed beslutter at medtage ikkefunktionsdygtige operationer i et program, kan manglen på output have en negativ indvirkning på opfyldelsen af de mål, der er udvalgt til resultatrammen. Hvis de ikkefunktionsdygtige operationer i programmet resulterer i en alvorlig manglende opnåelse af de mål, der er udvalgt til resultatrammen, vil medlemsstatens tilsagn om fysisk at fuldføre eller fuldt ud gennemføre sådanne operationer og sikre, at de bidrager til målene for de relevante prioriteter senest den 15. februar 2027, blive sidestillet med korrigerende foranstaltninger med henblik på at nå de mål, der er omhandlet i artikel 22, stk. 7, i forordningen om fælles bestemmelser. Dette er betinget af, at de nødvendige output leveres af de pågældende operationer i den yderligere periode, der er fastsat i afsnit 7 i disse retningslinjer. Der kan anvendes en finansiel korrektion, hvis outputtet ikke er leveret senest den 15. februar 2027.

Hvis faseopdelingen af visse operationer resulterer i en alvorlig manglende opnåelse af de mål, der er udvalgt til resultatrammen, kan Kommissionen beslutte at anvende en finansiel korrektion i henhold til artikel 22, stk. 7, i forordningen om fælles bestemmelser.

I overensstemmelse med artikel 2 i Kommissionens delegerede forordning (EU) nr. 480/2014 (39) vil finansielle korrektioner blive fastsat på grundlag af en fast sats under hensyntagen til realiserings-/absorptionskoefficienten, dvs. gennemsnittet af de endelige resultater for alle outputindikatorer og centrale trin i gennemførelsen, der er udvalgt til resultatrammen under en given prioritet, divideret med den endelige gennemførelsesprocent for den finansielle indikator, der er udvalgt til resultatrammen under en given prioritet. I henhold til artikel 3, stk. 2, i samme delegerede forordning anvendes den faste takst på bidraget fra fonden på basis af de udgifter, som medlemsstaten har anmeldt under den pågældende prioritet. I henhold til artikel 3, stk. 4, i den delegerede forordning må størrelsen af den finansielle korrektion, der følger af anvendelsen af den faste takst, ikke være uforholdsmæssig.

I henhold til artikel 92b, stk.13, litra c), i forordningen om fælles bestemmelser (40) finder kravene til resultatreserven og anvendelsen af resultatrammen ikke anvendelse på REACT-EU-midlerne.

6. FASEOPDELING AF VISSE OPERATIONER OVER TO PROGRAMMERINGSPERIODER

Dette afsnit er baseret på artikel 118 i Europa-Parlamentets og Rådets forordning (EU) 2021/1060 (41), som fastsætter betingelserne for »udvælgelse af en operation, der består af anden fase af en operation, som er udvalgt til støtte og påbegyndt i henhold til forordning (EU) nr. 1303/2013«, og artikel 118a i forordning (EU) 2021/1060, som fastsætter betingelser for »operationer, som er genstand for en faseopdelt gennemførelse, og som blev udvalgt til støtte inden den 29. juni 2022 i henhold til forordning (EU) nr. 1303/2013« og de fondsspecifikke forordninger (42) (43).

Operationerne bør fysisk afsluttes eller gennemføres fuldt ud og bidrage til målene for de relevante prioriteter på tidspunktet for forelæggelsen af afslutningsdokumenterne. Da det imidlertid undertiden er vanskeligt at tilpasse operationernes gennemførelse til programmeringsperioden og for at sikre, at operationerne afsluttes og bidrager til de politiske mål, er det i overensstemmelse med artikel 118 i forordning (EU) 2021/1060 muligt at faseopdele operationer i programmeringsperioden 2021-2027 (med undtagelse af finansielle instrumenter), forudsat at alle følgende betingelser er opfyldt:

— Operationen blev ikke medfinansieret af fondene eller EHFF i programmeringsperioden 2007-2013.

— De samlede omkostninger ved begge faser af operationen overstiger 5 mio. EUR.

— Operationen har to identificerbare faser ud fra et finansielt synspunkt.

— Der er et detaljeret og fuldstændigt revisionsspor for udgifterne for at sikre, at de samme udgifter ikke anmeldes to gange til Kommissionen.

— Operationens anden fase er berettiget til medfinansiering fra EFRU, ESF+, Samhørighedsfonden eller EHFAF (44) i programmeringsperioden 2021-2027 og er i overensstemmelse med alle gældende regler for programmeringsperioden 2021-2027.

— Medlemsstaten forpligter sig til i den endelige gennemførelsesrapport, der forelægges i overensstemmelse med artikel 141 i forordningen om fælles bestemmelser, eller inden for rammerne af EHFF i den seneste årlige gennemførelsesrapport at afslutte anden og sidste fase i programmeringsperioden 2021-2027.

Uanset artikel 118 i forordning (EU) 2021/1060 anses operationer, der blev udvalgt til støtte og påbegyndt inden den 29. juni 2022 i henhold til forordningen om fælles bestemmelser og de fondsspecifikke forordninger (45), ligeledes for at være støtteberettigede i henhold til forordning (EU) 2021/1060 og de tilsvarende fondsspecifikke forordninger i programmeringsperioden 2021-2027 (46) i overensstemmelse med denne forordnings artikel 118a (47). Derfor er begge faser af disse faseopdelte projekter underlagt alle betingelserne for tilskudsberettigelse i programmeringsperioden 2014-2020. Reglerne for tematisk koncentration af midler for 2021-2027 forbliver uændrede.

Uanset artikel 73, stk. 1 og 2, i forordning (EU) 2021/1060 kan forvaltningsmyndigheden (48) beslutte at yde støtte til sådanne operationer i henhold til forordning (EU) 2021/1060, forudsat at følgende betingelser er opfyldt:

— De samlede omkostninger ved begge faser af operationen overstiger 1 mio. EUR.

— Operationen har to identificerbare faser ud fra et finansielt synspunkt.

— Der er et detaljeret og fuldstændigt revisionsspor for udgifterne for at sikre, at de samme udgifter ikke anmeldes to gange til Kommissionen.

— Operationen falder ind under aktioner, der er programmeret under en relevant specifik målsætning, og henregnes til en interventionstype i overensstemmelse med bilag I til forordning (EU) 2021/1060 (49)

— Medlemsstaten forpligter sig til i den endelige gennemførelsesrapport, der forelægges i overensstemmelse med artikel 141 i forordningen om fælles bestemmelser, eller inden for rammerne af EHFF i den seneste årlige gennemførelsesrapport at afslutte anden og sidste fase i programmeringsperioden 2021-2027.

Medlemsstaterne bør sammen med den endelige gennemførelsesrapport (eller for EHFF's vedkommende sammen med den seneste årlige gennemførelsesrapport) indsende en liste over alle faseopdelte operationer (i overensstemmelse med artikel 118 og/eller artikel 118a i forordning (EU) 2021/1060) ved hjælp af modellen i bilag I til disse retningslinjer.

I den forbindelse forpligter medlemsstaterne sig til, at de operationer, der er anført i bilag I til disse retningslinjer, fungerer, dvs. at de er fysisk afsluttet eller fuldt ud gennemført og bidrager til målene for de relevante prioriteter inden for fristen for forelæggelse af sikkerhedspakken for det sidste regnskabsår i programmeringsperioden 2021-2027. En således faseopdelt foranstaltning betragtes som en helhed og betragtes først som afsluttet, når begge faser fysisk er afsluttet eller fuldt ud gennemført og har bidraget til målene for de relevante prioriteter. Hvis en faseopdelt operation ikke gennemføres som planlagt, kan det medføre finansielle korrektioner for begge faser af operationen.

For formelt at anmode om en faseopdeling af et stort projekt bør medlemsstaterne indsende eller anmelde enten et stort projekt, der indebærer en faseopdeling over to programmeringsperioder, eller en anmodning om ændring af et stort projekt, der allerede er godkendt i 2014-2020 (se afsnit 3.2 i disse retningslinjer).

I overensstemmelse med afsnit 11.2 i disse retningslinjer må listen over faseopdelte operationer, der indsendes sammen med den endelige gennemførelsesrapport (eller for EHFF's vedkommende den seneste årlige gennemførelsesrapport) ved hjælp af modellen i bilag I til disse retningslinjer, ikke ændres efter fristen for indsendelse af afslutningsdokumenterne, undtagen når Kommissionen anmoder om en ændring eller i tilfælde af skrivefejl.

7. IKKEFUNKTIONSDYGTIGE OPERATIONER

Som anført ovenfor skal medlemsstaterne på tidspunktet for forelæggelsen af afslutningsdokumenterne sikre, at alle operationer (herunder operationer, der er faseopdelt fra programmeringsperioden 2007-2013) i programmet fungerer, dvs. at de fysisk skal være afsluttet eller fuldt ud gennemført og har bidraget til målene for de relevante prioriteter (50).

Medlemsstaterne opfordres til i regnskaberne for det sidste regnskabsår at udelade udgifter, der er afholdt og betalt for operationer, der ikke er fysisk afsluttede eller fuldt ud gennemført og/eller ikke bidrager til målene for de relevante prioriteter (»ikkefunktionsdygtige operationer«). Medlemsstaterne kan dog beslutte at medtage sådanne udgifter i regnskabet for det sidste regnskabsår, forudsat at:

— de samlede omkostninger ved hver ikkefunktionsdygtig operation overstiger 1 mio. EUR og

— de samlede udgifter, der er attesteret over for Kommissionen for de ikkefunktionsdygtige operationer, ikke overstiger 20 % af de samlede støtteberettigede udgifter (EU-udgifter og nationale udgifter), der er fastsat for programmet.

Ved at medtage udgifter til ikkefunktionsdygtige operationer i regnskaberne for det sidste regnskabsår forpligter medlemsstaterne sig til senest den 15. februar 2027 fysisk at afslutte eller fuldt ud gennemføre alle sådanne ikkefunktionsdygtige operationer og sikre, at de bidrager til målene for de relevante prioriteter, og til at tilbagebetale de pågældende beløb til EU-budgettet, hvis sådanne operationer ikke fungerer inden denne dato.

Medlemsstaterne bør sammen med den endelige gennemførelsesrapport (eller for EHFF's vedkommende den seneste årlige gennemførelsesrapport) indsende en liste over de ikkefunktionsdygtige operationer, der indgår i programmet, ved hjælp af modellen i bilag II til disse retningslinjer. Medlemsstaterne bør overvåge de ikkefunktionsdygtige operationer, og senest den 15. februar 2027 bør de give Kommissionen de nødvendige oplysninger om deres fysiske afslutning eller fuldstændige gennemførelse og deres bidrag til målene for de relevante prioriteter.

Hvis operationerne ikke er funktionsdygtige senest den 15. februar 2027, bør medlemsstaterne under hensyntagen til status for afslutning og gennemførelse samt opfyldelsen af de overordnede mål for operationerne forelægge Kommissionen de beløb, der skal korrigeres, og en begrundelse for, hvordan beløbene er beregnet. Når Kommissionen har modtaget disse oplysninger, vil den inddrive de pågældende beløb. Eventuelle uregelmæssige beløb kan erstattes ved anvendelse af overbogførte udgifter (hvis de foreligger).

Hvis Kommissionen er uenig i beregningen af de beløb, der skal korrigeres, kan den beslutte at indlede en procedure for finansiel korrektion.

Desuden kan manglende fysisk afslutning eller fuldstændig gennemførelse af operationerne og/eller deres manglende bidrag til målene for de relevante prioriteter inden ovennævnte frist give anledning til en finansiel korrektion for en alvorlig manglende opnåelse af de mål, der er opstillet i resultatrammen (51).

8. OPERATIONER, DER ER BERØRT AF IGANGVÆRENDE NATIONALE EFTERFORSKNINGER ELLER SUSPENDERET AF EN RETSLIG PROCEDURE ELLER AF EN ADMINISTRATIV KLAGE MED OPSÆTTENDE VIRKNING

Inden medlemsstaterne indsender afslutningsdokumenterne, bør de beslutte, om de vil udelukke alle eller en del af udgifterne til en operation, der er berørt af igangværende nationale undersøgelser, eller som er suspenderet af en retslig procedure eller af en administrativ klage med opsættende virkning, fra regnskabet for det sidste regnskabsår.

Eksempler på igangværende nationale efterforskninger omfatter undersøgelser foretaget af nationale organer, der er forskellige fra programmyndighederne (f.eks. politiefterforskninger, retslige eller strafferetlige efterforskninger), hvis resultat kan påvirke udgifternes lovlighed og formelle rigtighed.

Suspension af en operation ved en retslig procedure eller ved en administrativ klage forlænger ikke den sidste frist for afholdelse af støtteberettigede udgifter, der er fastsat i artikel 65, stk. 2, i forordningen om fælles bestemmelser (52).

Udgifter kan ikke anmeldes for operationer, der er suspenderet ved en retslig procedure eller ved en administrativ klage med opsættende virkning efter indgivelsen af den endelige anmodning om mellemliggende betaling for det sidste regnskabsår.

Hvis operationer, der er berørt af igangværende nationale undersøgelser eller suspenderet af en retslig procedure eller af en administrativ klage med opsættende virkning, ikke udelukkes fra regnskaberne for det sidste regnskabsår, bør medlemsstaterne sammen med den endelige gennemførelsesrapport indsende en liste over sådanne operationer ved hjælp af modellen i bilag III til disse retningslinjer.

Medlemsstaterne skal underrette (53) Kommissionen om resultatet af nationale undersøgelser, retssager og administrative klager. Hvis der konstateres uregelmæssigheder, vil Kommissionen inddrive de pågældende beløb. Eventuelle uregelmæssige beløb kan erstattes ved anvendelse af overbogførte udgifter (hvis de foreligger).

9. UDGIFTER, DER ER BERØRT AF IGANGVÆRENDE OLAF-UNDERSØGELSER, OLAF-RAPPORTER ELLER REVISIONER FORETAGET AF KOMMISSIONEN ELLER DEN EUROPÆISKE REVISIONSRET

Inden medlemsstaterne indsender afslutningsdokumenterne, opfordres de til at udelukke udgifter, der er berørt af potentielle uregelmæssigheder, der er konstateret i forbindelse med igangværende OLAF-undersøgelser (hvis sådanne undersøgelser og de berørte udgifter er kendt af medlemsstaterne på det pågældende tidspunkt), OLAF-rapporter eller Kommissionens eller Den Europæiske Revisionsrets revisioner, fra regnskabet for det sidste regnskabsår. Hvis medlemsstaten anfægter sådanne konstateringer eller de berørte udgiftsbeløb og medtager de berørte udgifter i regnskaberne, fortsætter Kommissionen den kontradiktoriske procedure, som kan føre til en finansiel korrektion. Med forbehold af artikel 145, stk. 7, i forordningen om fælles bestemmelser (54) kan nye uregelmæssige beløb erstattes ved anvendelse af overbogførte udgifter (hvis de foreligger).

10. UREGELMÆSSIGHEDER

Regnskaberne for et hvilket som helst regnskabsår, herunder det sidste, skal for hver prioritet og, hvor det er relevant, på fondsniveau og regionskategori omfatte:

— beløb, der blev trukket tilbage og inddrevet i løbet af regnskabsåret

— beløb, der skal inddrives ved udgangen af regnskabsåret

— inddrivelser foretaget i henhold til artikel 71 i forordningen om fælles bestemmelser og

— uinddrivelige beløb (55).

Formatet for indberetning af tilbagetrækninger og inddrivelser, beløb, der skal inddrives, inddrivelser foretaget i henhold til artikel 71 i forordningen om fælles bestemmelser og uinddrivelige beløb er fastsat i modellen for regnskaberne i bilag VII til Kommissionens gennemførelsesforordning (EU) nr. 1011/2014 (henholdsvis tillæg 2, 3, 4 og 5) (56).

10.1. Behandling af uregelmæssigheder i det sidste regnskabsår

Da der efter den endelige anmodning om en mellemliggende betaling, som skal indgives senest den 31. juli 2024, ikke kan indsendes nogen efterfølgende betalingsanmodning til Kommissionen, skal eventuelle nødvendige fradrag (selv om de kan vedrøre udgifter anmeldt i tidligere regnskabsår) foretages i regnskabet for det sidste regnskabsår og indberettes i overensstemmelse med regnskabsmodellen, navnlig tillæg 1, 2 og 8.

Dette vedrører ikke beløb, der skal inddrives, uinddrivelige beløb eller beløb som omhandlet i afsnit 8 og 9 i disse retningslinjer, for hvilke medlemsstaten har besluttet at opretholde de berørte udgifter i regnskaberne.

Hvis medlemsstaten i henhold til artikel 137, stk. 2, i forordningen om fælles bestemmelser (57) beslutter at udelukke udgifter fra regnskaberne for det sidste regnskabsår på grund af en løbende vurdering af disse udgifters lovlighed og formelle rigtighed, kan de ikke genopgives, hvis det efterfølgende konstateres, at de er lovlige og formelt rigtige, fordi der ikke vil være nogen efterfølgende anmodninger om mellemliggende betalinger, hvori de skal medtages.

10.2. Beløb, der skal inddrives, og uinddrivelige beløb

I regnskaberne for det sidste regnskabsår kan medlemsstaterne indberette beløb, der skal inddrives, og uinddrivelige beløb vedrørende udgifter, der er anmeldt ikke blot i de foregående regnskabsår, men også i det sidste regnskabsår (58). Medlemsstaterne kan også i regnskaberne for det sidste regnskabsår indberette beløb, der er blevet til beløb, der skal inddrives, eller uinddrivelige beløb efter udgangen af det sidste regnskabsår, men før forelæggelsen af afslutningsdokumenterne.

Kommissionen udelukker de beløb, der er indberettet som inddrivelser og uinddrivelige beløb, fra beregningen af saldoen (59).

Kommissionen vil beslutte, om den vil tilbagebetale de indberettede beløb fra Unionens budget på grundlag af resultatet af inddrivelsesprocessen og/eller Kommissionens vurdering af uinddrivelige beløb i overensstemmelse med den procedure, der er fastsat i Kommissionens delegerede forordning (EU) 2016/568 (60). Beløb i tillæg 3 og 5 til regnskaberne vedrørende udgifter, der er anmeldt i det sidste regnskabsår, bør også medtages i tillæg 1 til regnskabet, så de i fremtiden kan godtgøres over Unionens budget, indtil resultatet af sådanne procedurer eller vurderinger foreligger.

Medlemsstaten bør snarest muligt underrette Kommissionen om resultatet af den igangværende inddrivelsesprocedure.

Hvis en medlemsstat konkluderer, at uinddrivelige beløb bør afholdes over Unionens budget, bør den sende en anmodning til Kommissionen om at bekræfte en sådan konklusion ved hjælp af formularen i bilaget til Kommissionens delegerede forordning (EU) 2016/568. Kommissionen afgør, om de uinddrivelige beløb skal afholdes over Unionens budget i overensstemmelse med de regler, der er fastsat i artikel 3 i samme forordning. Dette vedrører uinddrivelige beløb, der er opført i tillæg 5 (»uinddrivelige beløb«) til programregnskaberne i bilag VII til Kommissionens gennemførelsesforordning (EU) nr. 1011/2014, og også beløb, der er opført i tillæg 3 (»beløb, der skal inddrives«) i samme bilag som beløb, der skal inddrives, og som kan blive uinddrivelige beløb, efter at regnskaberne for det sidste regnskabsår er blevet forelagt.

10.3. Risiko for uregelmæssigheder, der fører til yderligere kontrol fra programmyndighedernes side af udgifter, der allerede er anmeldt til Kommissionen

Hvis der konstateres en risiko for uregelmæssigheder, som fører til yderligere verificering fra programmyndighedernes side af udgifter, der allerede er anmeldt til Kommissionen, skal de nationale myndigheder overholde følgende frister:

— For udgifter, der fratrækkes regnskaberne for et regnskabsår, der går forud for det sidste regnskabsår i henhold til artikel 137, stk. 2, i forordningen om fælles bestemmelser, skal de yderligeres verificeringer være afsluttet i tide til, at udgiftsanmeldelsen senest kan foretages i den endelige anmodning om mellemliggende betaling for det sidste regnskabsår, for hvilket fristen for indsendelse er den 31. juli 2024.

— I tilfælde af risiko for uregelmæssigheder, der fører til yderligere verificeringer af de udgifter, der er anmeldt i det sidste regnskabsår, bør beslutningen om, hvorvidt udgifterne skal holdes i eller trækkes fra regnskaberne for det sidste regnskabsår, træffes på tidspunktet for indgivelsen af regnskaberne, for hvilke fristen for indsendelse er den 15. februar 2025, eller den 1. marts 2025, hvis Kommissionen forlænger fristen.

10.4. Beløb, der er inddrevet efter afslutningen

Hvis medlemsstaten konstaterer uregelmæssigheder efter afslutningen i forbindelse med de udgifter, der er medtaget i regnskaberne, skal de beløb, der inddrives efter afslutningen, tilbagebetales til Unionens budget. Eventuelle uregelmæssige beløb kan erstattes ved anvendelse af overbogførte udgifter (hvis de foreligger).

11. FORELÆGGELSE AF AFSLUTNINGSDOKUMENTER

11.1. Frist for forelæggelse af afslutningsdokumenter

Afslutningsdokumenterne skal forelægges senest den 15. februar 2025 (61) (med undtagelse af EHFF's sidste årlige gennemførelsesrapport, som skal forelægges senest den 31. maj 2024 (62)). Kommissionen kan forlænge denne frist til den 1. marts 2025 efter meddelelse fra den pågældende medlemsstat, jf. finansforordningens artikel 63, stk. 7.

Kommissionen frigør automatisk den del af forpligtelserne, der stadig er åben den 31. december 2023, hvis nogle af afslutningsdokumenterne ikke er blevet forelagt Kommissionen senest den 15. februar 2025 (eller den 1. marts 2025, hvis Kommissionen forlænger dem) (63). I så fald vil afslutningen af programmet ske på grundlag af de foreliggende oplysninger.

Hvis der ikke fremlægges nogen afslutningsdokumenter, kan det være tegn på en alvorlig mangel i programmets forvaltnings- og kontrolsystem, hvilket bringer det EU-bidrag, der allerede er udbetalt til programmet, i fare. Kommissionen kan i sådanne tilfælde beslutte at pålægge en finansiel korrektion.

11.2. Ændring af afslutningsdokumenterne efter fristen for indgivelse af dem

Medlemsstaterne må ikke ændre nogen af afslutningsdokumenterne efter fristen for indgivelse, medmindre Kommissionen anmoder om en ændring eller i tilfælde af skrivefejl.

11.3. Adgang til dokumenter

I overensstemmelse med artikel 140, stk. 1, i forordningen om fælles bestemmelser (64) kan opbevaringsperioden for adgang til dokumenter afbrydes, enten i tilfælde af retsforfølgning eller ved en behørigt begrundet anmodning fra Kommissionen.

Hvis medlemsstaten har valgt at faseopdele en operation i løbet af to programmeringsperioder (jf. afsnit 6 i disse retningslinjer), vil Kommissionen anmode om en afbrydelse af opbevaringsperioden for den første fase af en sådan operation, indtil opbevaringsperioden begynder i operationens anden fase, i overensstemmelse med artikel 140, stk. 1, fjerde afsnit, i forordningen om fælles bestemmelser.

Hvis medlemsstaten har valgt at bruge den ekstra tid, som Kommissionen har bevilget, til fysisk at afslutte eller fuldt ud gennemføre den ikkefunktionsdygtige operation og sikre, at den bidrager til målene for de relevante prioriteter (jf. punkt 7 i disse retningslinjer), vil Kommissionen i overensstemmelse med artikel 140, stk. 1, fjerde afsnit, anmode om en afbrydelse af opbevaringsperioden for en sådan operation, indtil den er meddelt Kommissionen som funktionsdygtig, dvs. fysisk afsluttet eller fuldt ud gennemført, og har bidraget til målene for de relevante prioriteter.

Afbrydelsen begrundes med, at hele foranstaltningens støtteberettigelse og funktion (begge faser) først kan kontrolleres eller revideres af Kommissionens tjenestegrene eller Den Europæiske Revisionsret, når den er afsluttet.

12. AFSLUTNINGSDOKUMENTERNES INDHOLD

12.1. Endelig gennemførelsesrapport

Den endelige gennemførelsesrapport om de programmer, der støttes af EFRU, ESF og Samhørighedsfonden, skal indeholde de oplysninger, der er beskrevet i artikel 50, stk. 2 og 5, (for målet om investeringer i vækst og beskæftigelse, for målet om europæisk territorialt samarbejde og for IPA II-programmerne) (65) og artikel 111, stk. 3, i forordningen om fælles bestemmelser (for målet om investeringer i vækst og beskæftigelse) (66).

Strukturen i den endelige gennemførelsesrapport er fastlagt i bilag V (målet om investeringer i vækst og beskæftigelse) og bilag X (målet om europæisk territorialt samarbejde) til Kommissionens gennemførelsesforordning (EU) 2015/207 (67).

I henhold til artikel 92b, stk. 7, tredje afsnit, i forordningen om fælles bestemmelser (68) rapporterer medlemsstaterne i den endelige gennemførelsesrapport om anvendelsen af den supplerende første forfinansiering fra REACT-EU-midlerne til at håndtere de migrationsudfordringer, der skyldes Den Russiske Føderations militære aggression, og bidraget fra denne supplerende første forfinansiering til genopretningen af økonomien.

Medlemsstaterne rapporterer også i den endelige gennemførelsesrapport om opfyldelsen af betingelsen i artikel 98, stk. 4, fjerde afsnit, i forordningen om fælles bestemmelser (69), som kræver, at hvis et program har en særlig prioritetsakse til at finansiere operationer, der tager hånd om migrationsudfordringerne som følge af Den Russiske Føderations militære aggression, ved at gøre brug af den fleksibilitet, der er fastsat i artikel 98, stk. 4, første og andet afsnit, i forordningen om fælles bestemmelser, går mindst 30 % af den finansielle tildeling til denne prioritetsakse til operationer, som har støttemodtagere, som er lokale myndigheder og civilsamfundsorganisationer, der opererer i lokalsamfund. Hvis denne betingelse ikke er opfyldt, nedsættes Kommissionens refusion under den pågældende prioritetsakse forholdsmæssigt for at sikre, at denne betingelse overholdes ved beregningen af den endelige saldo, der skal betales til programmet.

Den endelige gennemførelsesrapport bør desuden indeholde:

— en liste over alle faseopdelte operationer med de støtteberettigede udgifter i første fase i programmeringsperioden 2014-2020 i henhold til afsnit 6 i disse retningslinjer. Listen bør følge modellen i bilag I til disse retningslinjer

— en liste over alle ikkefunktionsdygtige operationer i henhold til afsnit 7 i disse retningslinjer. Listen bør følge modellen i bilag II til disse retningslinjer

— en liste over alle operationer, der er berørt af igangværende nationale undersøgelser eller suspenderet af en retssag eller af en administrativ klage med opsættende virkning i henhold til afsnit 8 i disse retningslinjer. Listen bør følge modellen i bilag III til disse retningslinjer.

For de programmer, der støttes af EHFF, kræves der ikke en endelig gennemførelsesrapport. I stedet skal den sidste årlige gennemførelsesrapport (som bør omfatte tabellerne i bilag I, II og III til disse retningslinjer, hvis det er relevant) indsendes senest den 31. maj 2024 og indeholde de oplysninger, der er beskrevet i artikel 50, stk. 2, i forordningen om fælles bestemmelser og artikel 114 i forordning (EU) nr. 508/2014. Strukturen i den årlige gennemførelsesrapport er fastlagt i bilaget til Kommissionens gennemførelsesforordning (EU) nr. 1362/2014.

12.1.1. Rapportering om store projekter (70)

Ved at medtage et stort projekt i den endelige gennemførelsesrapport (tabel 12 i bilag V til Kommissionens gennemførelsesforordning (EU) 2015/207) bekræfter medlemsstaten, at det store projekt fysisk er afsluttet eller fuldt ud gennemført og bidrager til målene for de relevante prioriteter. Store projekter, der ikke fungerer, eller som er faseopdelte, bør indberettes i overensstemmelse med afsnit 6 og 7 i disse retningslinjer.

I kolonnen »Bemærkninger« i tabel 12 bør medlemsstaterne angive, om det store projekt er blevet gennemført i overensstemmelse med den dokumentation, der er forelagt eller meddelt Kommissionen i henhold til artikel 102 eller 103 i forordningen om fælles bestemmelser, og som dannede grundlag for Kommissionens afgørelse om godkendelse af det finansielle bidrag til projektet i form af beslutningen eller den stiltiende aftale. Medlemsstaterne bør beskrive og forklare eventuelle afvigelser i gennemførelsen af det store projekt, i forhold til hvad der er anført i ovennævnte dokumentation.

Kommissionen vil vurdere, om det gennemførte store projekt er i overensstemmelse med den indsendte eller anmeldte dokumentation (og Kommissionens afgørelse om godkendelse af det finansielle bidrag, hvis det er relevant). Kommissionen vil i den forbindelse tage hensyn til årsagerne til og konsekvenserne af det gennemførte store projekts manglende overholdelse af dokumentationen til støtte for Kommissionens godkendelse og kan pålægge en finansiel korrektion.

12.1.2. Godkendelse og frister

Kommissionen behandler den endelige gennemførelsesrapport og underretter medlemsstaten om sine bemærkninger senest fem måneder efter modtagelsen heraf (71). Hvis Kommissionen ikke fremsætter bemærkninger inden for denne frist, anses rapporten for at være godkendt.

Medlemsstaterne får to måneder til at reagere på Kommissionens bemærkninger til en endelig gennemførelsesrapport. Kommissionen kan forlænge denne frist med yderligere to måneder efter anmodning fra en medlemsstat. Den endelige gennemførelsesrapport vil blive godkendt, hvis Kommissionen ikke har nogen bemærkninger, eller hvis alle Kommissionens bemærkninger er blevet behandlet på passende vis.

12.2. Regnskaber

Regnskaberne for det sidste regnskabsår skal ligesom for ethvert andet regnskabsår indeholde de oplysninger, der er beskrevet i artikel 137, stk. 1, i forordningen om fælles bestemmelser. Regnskabernes struktur er fastlagt i bilag VII til Kommissionens gennemførelsesforordning (EU) nr. 1011/2014. De skal udarbejdes under hensyntagen til de specifikke krav for det sidste regnskabsår (se navnlig afsnit 10 ovenfor).

12.2.1. Undersøgelse og godkendelse

Gennemgangen og godkendelsen af regnskaberne for det sidste regnskabsår følger de samme regler som dem, der gælder for gennemgang og godkendelse af regnskaber for et hvilket som helst andet regnskabsår.

Kommissionen anvender procedurer for gennemgang og godkendelse af regnskaberne for det sidste regnskabsår og underretter senest den 31. maj 2025 medlemsstaten om, hvorvidt den accepterer, at regnskaberne er fuldstændige, nøjagtige og korrekte (72).

12.3. Forvaltningserklæring og årlig oversigt

Strukturen i forvaltningserklæringen for det sidste regnskabsår er som for ethvert andet regnskabsår fastsat i bilag VI til Kommissionens gennemførelsesforordning (EU) 2015/207 (73).

12.4. Revisionserklæring og kontrolrapport

Strukturen i revisionserklæringen for det sidste regnskabsår er som for ethvert andet regnskabsår fastlagt i bilag VIII til Kommissionens gennemførelsesforordning (EU) 2015/207 (74).

Strukturen i kontrolrapporten for det sidste regnskabsår er som for ethvert andet regnskabsår fastlagt i bilag IX til Kommissionens gennemførelsesforordning (EU) 2015/207 (75).

Hvis der anvendes et fælles forvaltnings- og kontrolsystem for mere end ét program, kan medlemsstaten vælge at give de krævede oplysninger i en enkelt kontrolrapport, der dækker alle de pågældende programmer.

Kontrolrapporten for det sidste regnskabsår skal også indeholde:

— oplysninger om åbne resultater, der stammer fra revisioner foretaget af Kommissionens tjenestegrene eller Den Europæiske Revisionsret, og som bør gives i afsnit 8 »Andre oplysninger« i kontrolrapporten

— sikkerhed for lovligheden og den formelle rigtighed af udgifter under finansielle instrumenter (artikel 41 og 42 i forordningen om fælles bestemmelser)

— sikkerhed for pålideligheden af dataene vedrørende indikatorer

— sikkerhed for, at de offentlige udgifter, der er betalt til støttemodtagere, som minimum svarer til det bidrag fra fondene og EHFF, som Kommissionen har betalt til medlemsstaten (artikel 129 i forordningen om fælles bestemmelser (76)).

12.4.1. Finansielle instrumenter (77)

For finansielle instrumenter bør programrevisionsmyndighederne sikre sig, at de endelige beløb, der er anmeldt ved afslutningen, er støtteberettigede. Disse oplysninger anføres i afsnit 9 »Overordnet sikkerhedsgrad« i kontrolrapporten og, hvis det er relevant, i andre afsnit i rapporten (navnlig afsnit 4 »Systemrevisioner« og 5 »Revision af operationer«).

For finansielle instrumenter, der er omfattet af faseopdelte anmodninger om mellemliggende betalinger (forudbetalingstrancher) (78), er udgifternes støtteberettigelse i forbindelse med den sidste tranche samt op til 15 % af beløbene i tidligere trancher muligvis ikke omfattet af tidligere revisioner af operationer. Programrevisionsmyndighederne bør opnå sikkerhed for, at disse udgifter er lovlige og formelt rigtige, inden de forelægger regnskaberne for det sidste regnskabsår. Det er dog ikke nødvendigt, at den endelige modtager har afsluttet gennemførelsen af en investering baseret på støtte fra det finansielle instrument, når afslutningsdokumenterne indgives. Programrevisionsmyndighederne bør rapportere, hvordan de har opnået denne sikkerhed, og bekræfte støtteberettigelsen af de samlede udgifter til de finansielle instrumenter i henhold til artikel 42 i forordningen om fælles bestemmelser i kontrolrapporten for det sidste regnskabsår over for Kommissionen.

For finansielle instrumenter ved afslutningen anbefales det, at revisionsmyndigheden for programmet dækker den resterende population af støtteberettigede udgifter, som ikke tidligere var dækket i forbindelse med revisioner af operationer. Det er ikke nødvendigt, at alle finansielle instrumenter revideres ved afslutningen, men intet finansielt instrument bør udelukkes fra tilfældig udvælgelse. Endvidere kan programrevisionsmyndighederne beslutte at gruppere de udvalgte finansielle instrumenter med henblik på deres revisioner, da de opnåede resultater vil finde anvendelse på alle de finansielle instrumenter i gruppen.

Programrevisionsmyndighederne bør foretage en revision af en statistisk stikprøve af investeringer og forvaltningsomkostninger og -gebyrer og kan behandle sådanne udgifter som en yderligere stikprøveperiode med henblik på at anvende resultaterne af tidligere revisioner (79).

12.4.2. Oplysningernes pålidelighed

Programrevisionsmyndighederne bør drage konklusioner om pålideligheden af data vedrørende indikatorer i kontrolrapporten for det sidste regnskabsår, herunder en konklusion om vurderingen af det centrale krav 6 »Pålideligt system til indsamling, registrering og lagring af data med henblik på overvågning, evaluering, finansiel forvaltning, verificering og revision, herunder forbindelse til støttemodtagernes systemer til elektronisk dataudveksling«, jf. tabel 1 i bilag IV til Kommissionens delegerede forordning (EU) nr. 480/2014 (80). Denne vurdering af det centrale krav 6 bør omfatte en bekræftelse af, at de aggregerede data, der indberettes til Kommissionen, er korrekte.

12.4.3. Offentlige udgifter udbetalt til støttemodtagere

Attesteringsmyndigheden bør i sine beregninger af det endelige regnskab sikre, at artikel 129 i forordningen om fælles bestemmelser overholdes. Den nationale revisionsmyndighed bør medtage dette aspekt i sin revision af regnskaberne for det sidste regnskabsår og rapportere om den sikkerhed, der er opnået i kapitel 6 i den endelige kontrolrapport.

13. BETALING AF DEN ENDELIGE SALDO

Den endelige saldo udbetales senest tre måneder efter datoen for godkendelse af regnskaberne for det sidste regnskabsår eller en måned efter datoen for godkendelsen af den endelige gennemførelsesrapport, alt efter hvilken dato der er den seneste (81).

Dette berører ikke Kommissionens beføjelse til at afbryde fristen for betaling af saldoen eller suspendere en sådan betaling.

14. SPØRGSMÅL VEDRØRENDE LOVLIGHED OG FORMEL RIGTIGHED

Spørgsmål vedrørende lovligheden og den formelle rigtighed af de underliggende transaktioner vedrørende udgifter i de godkendte regnskaber kan rejses af Kommissionen efter betaling af den endelige saldo og afslutningen af programmet.

Afslutningen af programmet berører ikke Kommissionens ret til at pålægge finansielle korrektioner i overensstemmelse med artikel 85, 144 og 145 i forordningen om fælles bestemmelser (82), og for EHFF's vedkommende artikel 105 i forordning (EU) nr. 508/2014.

(1) Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).

(2) Europa-Parlamentets og Rådets forordning (EU) nr. 1301/2013 af 17. december 2013 om Den Europæiske Fond for Regionaludvikling og om særlige bestemmelser vedrørende målet om investeringer i vækst og beskæftigelse og om ophævelse af forordning (EF) nr. 1080/2006 (EUT L 347 af 20.12.2013, s. 289).

(3) Europa-Parlamentets og Rådets forordning (EU) 1299/2013 af 17. december 2013 om særlige bestemmelser for støtte fra Den Europæiske Fond for Regionaludvikling til målet om europæisk territorialt samarbejde (EUT L 347 af 20.12.2013, s. 259).

(4) Europa-Parlamentets og Rådets forordning (EU) nr. 1304/2013 af 17. december 2013 om Den Europæiske Socialfond og om ophævelse af forordning (EF) nr. 1081/2006 (EUT L 347 af 20.12.2013, s. 470).

(5) Europa-Parlamentets og Rådets forordning (EU) nr. 1300/2013 af 17. december 2013 om Samhørighedsfonden og om ophævelse af Rådets forordning (EF) nr. 1084/2006 (EUT L 347 af 20.12.2013, s. 281).

(6) Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (EUT L 149 af 20.5.2014, s. 1).

(7) I overensstemmelse med artikel 92b, stk. 8, andet afsnit, i forordningen om fælles bestemmelser som ændret ved Europa-Parlamentets og Rådets forordning (EU) 2020/2221 af 23. december 2020 om ændring af forordning (EU) nr. 1303/2013 for så vidt angår supplerende midler og gennemførelsesordninger med henblik på at yde bistand til fremme af kriseafhjælpning i forbindelse med covid-19-pandemien og dens sociale konsekvenser og til forberedelse af en grøn, digital og modstandsdygtig genopretning af økonomien (REACT-EU) (EUT L 437 af 28.12.2020, s. 30) dækker de programmer, som medlemsstaterne tildeler REACT-EU-midler, perioden indtil den 31. december 2022, jf. dog nævnte artikels stk. 4.

(8) Europa-Parlamentets og Rådets forordning (EU) nr. 231/2014 af 11. marts 2014 om oprettelse af et instrument til førtiltrædelsesbistand (IPA II) (EUT L 77 af 15.3.2014, s. 11) (»IPA II-forordningen«).

(9) Kommissionens gennemførelsesforordning (EU) nr. 447/2014 af 2. maj 2014 om nærmere gennemførelsesbestemmelser til Europa-Parlamentets og Rådets forordning (EU) nr. 231/2014 om et instrument til førtiltrædelsesbistand (IPA II) (EUT L 132 af 3.5.2014, s. 32) (»IPA II-gennemførelsesforordningen«).

(10) For samarbejdsprogrammer, der støttes af EFRU under målet om europæisk territorialt samarbejde, og for grænseoverskridende samarbejdsprogrammer, der støttes af IPA II, bør »medlemsstat« som nævnt i disse retningslinjer forstås som den medlemsstat, der er vært for forvaltningsmyndigheden.

(11) I henhold til artikel 138, stk. 1, i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT C 384I af 12.11.2019, s. 1) (»udtrædelsesaftalen«), for så vidt angår gennemførelsen af de EU-programmer og -aktiviteter, som der er givet tilsagn om i forbindelse med FFR 2014-2020 eller tidligere finansielle overslag, finder gældende EU-ret, herunder reglerne om finansielle korrektioner og regnskabsafslutning, fortsat anvendelse på Det Forenede Kongerige efter den 31. december 2020, indtil afslutningen af disse EU-programmer og -aktiviteter, medmindre Det Blandede Udvalg har vedtaget tekniske foranstaltninger i overensstemmelse med artikel 138, stk. 5, i udtrædelsesaftalen. Det skal dog bemærkes, at bestemmelserne i disse retningslinjer vedrørende REACT-EU-midlerne ikke finder anvendelse på Det Forenede Kongerige, jf. artikel 154, femte afsnit, i forordningen om fælles bestemmelser, som ændret ved forordning (EU) 2020/2221.

(12) Artikel 141 i forordningen om fælles bestemmelser finder anvendelse på IPA II i medfør af artikel 46, stk. 5, i IPA II-gennemførelsesforordningen.

(13) Artikel 30, stk. 1, i forordningen om fælles bestemmelser.

(14) Som ændret ved forordning (EU) 2020/460 af 30. marts 2020 og FAST-CARE-forordning (EU) 2022/2039.

(15) Som ændret ved FAST-CARE-forordning (EU) 2022/2039.

(16) Som ændret ved forordning (EU) 2020/2221.

(17) Som ændret ved forordning (EU) 2020/2221.

(18) Store projekter er ikke relevante for de programmer, der støttes af EHFF. Der er ikke ydet støtte til store projekter under ETS- og IPA II-programmerne.

(19) Kommissionens gennemførelsesforordning (EU) 2015/207 af 20. januar 2015 om nærmere gennemførelsesbestemmelser til Europa-Parlamentets og Rådets forordning (EU) nr. 1303/2013 for så vidt angår modeller til statusrapporten, indsendelse af oplysninger om et stort projekt, den fælles handlingsplan, gennemførelsesrapporterne vedrørende målet om investeringer i vækst og beskæftigelse, forvaltningserklæringen, revisionsstrategien, revisionserklæringen og den årlige kontrolrapport samt metoden til udførelse af cost-benefit-analysen og til Europa-Parlamentets og Rådets forordning (EU) nr. 1299/2013 for så vidt angår modellen til gennemførelsesrapporterne vedrørende målet om europæisk territorialt samarbejde (EUT L 38 af 13.2.2015, s. 1).

(20) Kommissionens gennemførelsesforordning (EU) nr. 1011/2014 af 22. september 2014 om nærmere gennemførelsesbestemmelser til Europa-Parlamentets og Rådets forordning (EU) nr. 1303/2013 for så vidt angår modeller til indsendelse af visse oplysninger til Kommissionen samt detaljerede regler vedrørende udveksling af oplysninger mellem støttemodtagere og forvaltningsmyndigheder, attesteringsmyndigheder, revisionsmyndigheder og bemyndigede organer (EUT L 286 af 30.9.2014, s. 1).

(21) Artikel 86, stk. 2, i forordningen om fælles bestemmelser; finder anvendelse på IPA II i medfør af artikel 46, stk. 4, i IPA II-gennemførelsesforordningen.

(22) Artikel 86, stk. 4, og artikel 136, stk. 2, i forordningen om fælles bestemmelser; finder anvendelse på IPA II i medfør af artikel 46, stk. 4, i IPA II-gennemførelsesforordningen.

(23) Som ændret ved forordning (EU) 2020/2221.

(24) Artikel 92b, stk. 5, femte afsnit, i forordningen om fælles bestemmelser som ændret ved forordning (EU) 2020/2221.

(25) Artikel 82 i forordningen om fælles bestemmelser; finder anvendelse på IPA II i medfør af artikel 46, stk. 2, i IPA II-forordningen.

(26) Artikel 92b, stk. 7, tredje afsnit, i forordningen om fælles bestemmelser som ændret ved forordning (EU) 2020/2221.

(27) Artikel 139, stk. 7, i forordningen om fælles bestemmelser som ændret ved forordning (EU) 2020/460 af 30. marts 2020; finder anvendelse på IPA II i medfør af artikel 46, stk. 5, i IPA II-forordningen.

(28) Som ændret ved forordning (EU) 2020/460 af 30. marts 2020.

(29) Som ændret ved forordning (EU) 2020/558 af 23. april 2020 og FAST-CARE-forordning (EU) 2022/2039; finder anvendelse på IPA II i medfør af artikel 46, stk. 2, i IPA II-forordningen.

(30) Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1) (»finansforordningen«).

(31) Som ændret ved forordning (EU) 2020/558 af 23. april 2020 og FAST-CARE-forordning (EU) 2022/2039.

(32) Finder anvendelse på IPA II i medfør af artikel 46, stk. 6, i IPA II-gennemførelsesforordningen.

(33) Kommissionens gennemførelsesforordning (EU) nr. 1362/2014 af 18. december 2014 om fastlæggelse af regler for en forenklet procedure til godkendelse af visse ændringer af operationelle programmer, der finansieres under Den Europæiske Hav- og Fiskerifond, samt regler vedrørende formatet for og præsentationen af årlige rapporter om gennemførelsen af disse programmer (EUT L 365 af 19.12.2014, s. 124).

(34) Tabel 1 og 2 i bilag X til Kommissionens gennemførelsesforordning (EU) 2015/207 for ETS og IPA II (i medfør af artikel 42, stk. 1, i IPA II-gennemførelsesforordningen).

(35) Tabel 3 i bilag X til Kommissionens gennemførelsesforordning (EU) 2015/207 for ETS og IPA II.

(36) Punkt 5 i bilag II til forordningen om fælles bestemmelser; finder anvendelse på IPA II i medfør af artikel 34, stk. 1, i IPA II-gennemførelsesforordningen og artikel 8, stk. 2, første afsnit, litra b), nr. v), i ETS.

(37) Artikel 22, stk. 7, og artikel 144, stk. 4, i forordningen om fælles bestemmelser; sidstnævnte finder anvendelse på IPA II i medfør af artikel 46, stk. 6, i IPA II-gennemførelsesforordningen.

(38) Kommissionens gennemførelsesforordning (EU) nr. 215/2014 af 7. marts 2014 om gennemførelsesbestemmelser til Europa-Parlamentets og Rådets forordning (EU) nr. 1303/2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond for så vidt angår metodologi for klimaforandringsstøtte, fastsættelse af delmål og målsætninger i resultatrammen og nomenklaturen for interventionskategorierne for de europæiske struktur- og investeringsfonde (EUT L 69 af 8.3.2014, s. 65). Artikel 6 i forordning (EU) nr. 215/2014 finder anvendelse på IPA II i medfør af artikel 34, stk. 1, i IPA II-gennemførelsesforordningen og artikel 8, stk. 2, første afsnit, litra b), nr. v), i ETS.

(39) Kommissionens delegerede forordning (EU) nr. 480/2014 af 3. marts 2014 om supplerende regler til Europa-Parlamentets og Rådets forordning (EU) nr. 1303/2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond (EUT L 138 af 13.5.2014, s. 5). Artikel 2 og 3 i forordning (EU) nr. 480/2014 finder anvendelse på IPA II i medfør af artikel 34, stk. 1, i IPA II-gennemførelsesforordningen og artikel 8, stk. 2, første afsnit, litra b), nr. v), i ETS.

(40) Som ændret ved forordning (EU) 2020/2221.

(41) Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav-, Fiskeri- og Akvakulturfond og om finansielle regler for nævnte fonde og for Asyl-, Migrations- og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik (EUT L 231 af 30.6.2021, s. 159), som ændret ved (FAST-CARE-forordning (EU) 2022/2039).

(42) De forordninger, der er nævnt i fodnote 2-6.

(43) Finder ikke anvendelse på grænseoverskridende samarbejdsprogrammer under instrumentet til førtiltrædelsesbistand (IPA II).

(44) I programmeringsperioden 2021-2027 ændres titlen på Den Europæiske Hav- og Fiskerifond (EHFF) til Den Europæiske Hav-, Fiskeri- og Akvakulturfond (EHFAF).

(45) Europa-Parlamentets og Rådets forordning (EU) nr. 1301/2013, Europa-Parlamentets og Rådets forordning (EU) nr. 1304/2013, Europa-Parlamentets og Rådets forordning (EU) nr. 1300/2013, Europa-Parlamentets og Rådets forordning (EU) nr. 1299/2013 og Europa-Parlamentets og Rådets forordning (EU) nr. 2014/508.

(46) Artikel 118a i forordning (EU) 2021/1060, indført ved FAST-CARE-forordning (EU) 2022/2039.

(47) Som ændret ved FAST-CARE-forordning (EU) 2022/2039.

(48) Overvågningsudvalg i forbindelse med ETS [og IPA II].

(49) Som ændret ved FAST-CARE-forordning (EU) 2022/2039.

(50) En operation, der opfylder kravet i artikel 71 i forordningen om fælles bestemmelser, men ikke længere fungerer på tidspunktet for programmets afslutning, bør ikke betragtes som en ikkefunktionsdygtig operation.

(51) Artikel 22, stk. 7, i CPR.

(52) Artikel 43, stk. 1, i IPA II-gennemførelsesforordningen fastsætter en sidste frist for støtteberettigelsen af udgifter, der er betalt i forbindelse med grænseoverskridende IPA II-samarbejdsprogrammer, til den 31. december 2023.

(53) Uden at dette berører indberetningsforpligtelserne vedrørende uregelmæssigheder i henhold til Kommissionens delegerede forordning (EU) 2015/1970 af 8. juli 2015 om supplerende regler til Europa-Parlamentets og Rådets forordning (EU) nr. 1303/2013 med særlige bestemmelser om indberetning af uregelmæssigheder i forbindelse med Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond (EUT L 293 af 10.11.2015, s. 1). Forordning (EU) 2015/1970, der er baseret på artikel 122, stk. 2, i forordningen om fælles bestemmelser, finder anvendelse på IPA II i medfør af artikel 46, stk. 6, i IPA II-gennemførelsesforordningen.

(54) Finder anvendelse på IPA II i medfør af artikel 46, stk. 6, i IPA II-gennemførelsesforordningen.

(55) Artikel 137, stk. 1, litra b), i forordningen om fælles bestemmelser.

(56) Bilag VII, der er baseret på artikel 137, stk. 3, i forordningen om fælles bestemmelser, finder anvendelse på IPA II i medfør af artikel 46, stk. 5, i IPA II-gennemførelsesforordningen.

(57) Finder anvendelse på IPA II i medfør af artikel 46, stk. 5, i IPA II-gennemførelsesforordningen.

(58) Så medlemsstaterne kan gøre brug af muligheden i henhold til forordningen om fælles bestemmelser for at erklære beløb, der skal inddrives, som uinddrivelige ved afslutningen eller efter afslutningen for de beløb, der skal inddrives for programmeringsperiodens sidste regnskabsår.

(59) Dette vil resultere i et lavere beløb, der skal betales eller udlignes i tilfælde af en positiv endelig saldo eller et højere beløb, der skal inddrives, i tilfælde hvor saldoen er en inddrivelse.

(60) Kommissionens delegerede forordning (EU) 2016/568 af 29. januar 2016 om supplerende regler til Europa-Parlamentets og Rådets forordning (EU) nr. 1303/2013 for så vidt angår de betingelser og procedurer gældende for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond, som skal anvendes til at bestemme, om uinddrivelige beløb tilbagebetales af medlemsstaterne (EUT L 97 af 13.4.2016, s. 1). Forordning (EU) 2016/568, der er baseret på artikel 122, stk. 2, i forordningen om fælles bestemmelser, finder anvendelse på IPA II i medfør af artikel 46, stk. 6, i IPA II-gennemførelsesforordningen.

(61) Artikel 138 og 141, stk. 1, i forordningen om fælles bestemmelser og artikel 63, stk. 5, i finansforordningen. Bestemmelserne i forordningen om fælles bestemmelser finder anvendelse på IPA II i medfør af artikel 46, stk. 5, i IPA II-gennemførelsesforordningen.

(62) Artikel 114, stk. 1, i Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (EUT L 149 af 20.5.2014, s. 1).

(63) Artikel 136, stk. 2, i forordningen om fælles bestemmelser; finder anvendelse på IPA II i medfør af artikel 46, stk. 4, i IPA II-gennemførelsesforordningen.

(64) Finder anvendelse på IPA II i medfør af artikel 46, stk. 5, i IPA II-gennemførelsesforordningen.

(65) Finder anvendelse på IPA II i medfør af artikel 42 i IPA II-gennemførelsesforordningen.

(66) Artikel 14 ETS finder også anvendelse på IPA II i medfør af artikel 42, stk. 1, i IPA II-gennemførelsesforordningen.

(67) Finder anvendelse på IPA II i medfør af artikel 42, stk. 1, i IPA II-gennemførelsesforordningen.

(68) Som ændret ved forordning (EU) 2022/613 af 12. april 2022.

(69) Som ændret ved FAST-CARE-forordning (EU) 2022/2039. Artikel 98 finder kun anvendelse på målet om investeringer i vækst og beskæftigelse.

(70) Store projekter er ikke relevante for de programmer, der støttes af EHFF. Der er ikke ydet støtte til store projekter under ETS- og IPA II-programmerne.

(71) Artikel 50, stk. 7, i forordningen om fælles bestemmelser; finder anvendelse på IPA II i medfør af artikel 42, stk. 1, i IPA II-gennemførelsesforordningen, der igen henviser til artikel 50 i forordningen om fælles bestemmelser.

(72) Artikel 139 i forordningen om fælles bestemmelser; finder anvendelse på IPA II i medfør af artikel 46, stk. 5, i IPA II-gennemførelsesforordningen.

(73) Bilag VI, der er baseret på artikel 125, stk. 4, i forordningen om fælles bestemmelser, finder anvendelse på IPA II i medfør af artikel 37, stk. 1, i IPA II-gennemførelsesforordningen.

(74) Bilag VIII, der er baseret på artikel 127, stk. 5, i forordningen om fælles bestemmelser, finder anvendelse på IPA II i medfør af artikel 37, stk. 3, i IPA II-gennemførelsesforordningen.

(75) Bilag IX, der er baseret på artikel 127, stk. 5, i forordningen om fælles bestemmelser, finder anvendelse på IPA II i medfør af artikel 37, stk. 3, i IPA II-gennemførelsesforordningen.

(76) Finder anvendelse på IPA II i medfør af artikel 46, stk. 2, i IPA II-gennemførelsesforordningen.

(77) Ikke relevant for ETS-programmer og ikke gældende for grænseoverskridende samarbejdsprogrammer under IPA II.

(78) Artikel 41 i forordningen om fælles bestemmelser.

(79) For så vidt angår finansielle instrumenter, der er oprettet i henhold til artikel 38, stk. 1, litra a) og c), i forordningen om fælles bestemmelser, og for finansielle instrumenter oprettet i henhold til samme artikels litra b), der gennemføres af Den Europæiske Investeringsbank (EIB) eller andre internationale finansielle institutioner, revideres forvaltningsomkostninger og -gebyrer, der opkræves af EIB/Den Europæiske Investeringsfond (EIF) eller af andre internationale finansielle institutioner, af eksterne revisorer for EIB/EIF. Desuden kontrolleres alle forvaltningsomkostninger og -gebyrer, der opkræves af de finansielle formidlere, som EIF har udvalgt på nationalt plan for lån og egenkapitalinstrumenter, af eksterne revisorer for EIB/EIF.

(80) Bilag IX, der er baseret på artikel 144, stk. 6, i forordningen om fælles bestemmelser, finder anvendelse på IPA II i medfør af artikel 46, stk. 6, i IPA II-gennemførelsesforordningen.

(81) Artikel 141, stk. 2, i forordningen om fælles bestemmelser; finder anvendelse på IPA II i medfør af artikel 46, stk. 5, i IPA II-gennemførelsesforordningen.

(82) De tre bestemmelser finder anvendelse på IPA II i medfør af artikel 46, stk. 6, i IPA II-gennemførelsesforordningen.